Uznesenie Európskeho parlamentu o situácii v oblasti ľudských práv v Čade



Úradný vestník 291 E , 30/11/2006 S. 0248 - 0252



P6_TA(2006)0084 Ľudské práva v Čade Uznesenie Európskeho parlamentu o situácii v oblasti ľudských práv v Čade Európsky parlament, - so zreteľom na Dohodu o partnerstve AKT-EÚ, podpísanú v Cotonou 23. júna 2000 (Dohodu z Cotonou), a najmä na jej článok 8 o politickom dialógu, - so zreteľom na výmenu názorov na schôdzi Výboru pre rozvoj 20. februára 2006, - so zreteľom na uznesenie Spoločného parlamentného zhromaždenia AKT-EÚ o situácii v Sudáne, prijaté v Bamaku (Mali) 21. apríla 2005 [1], - so zreteľom na svoje uznesenia zo 16. septembra 2004 o sudánskom regióne Darfúr [2] a z 12. mája 2005 o situácii v Sudáne [3], - so zreteľom na správu o návšteve svojej ad hoc delegácie v Sudáne a v Čade od 2. do 7. septembra 2004, - so zreteľom na svoje uznesenie zo 14. júna 2001 o prezidentských voľbách v Čade [4], - so zreteľom na svoje uznesenie z 20. januára 2000 o porušovaní ľudských práv v súvislosti s čadsko-kamerunským projektom ťažby ropy a výstavby ropovodu [5], - so zreteľom na dokument "Stratégia spolupráce a indikatívny program 2002-2007", ktorý ratifikovala vláda Čadskej republiky a Komisia 11. februára 2002, - so zreteľom na svoje uznesenie z 18. júna 1998 o čadsko-kamerunskom projekte a porušovaní ľudských práv v období od októbra 1997 do marca 1998 [6], - so zreteľom na uznesenie Bezpečnostnej rady OSN 1590 (2005) z 24. marca 2005 o zriadení misie Organizácie spojených národov v Sudáne (UNMIS), - so zreteľom na rozhodnutie Mierovej a bezpečnostnej rady Africkej únie z 20. októbra 2005 zvýšiť počet vojakov Africkej misie v Sudáne (AMIS), ktorý sa zvýšil z 300 mužov v roku 2004 na 6964 mužov v súčasnosti, - so zreteľom na správu Komisie mierovej a bezpečnostnej rady Africkej únie o situácii v Darfúre z 12. januára 2006, - so zreteľom na rozhodnutie Mierovej a bezpečnostnej rady Africkej únie z 12. januára 2006 predĺžiť mandát misie AMIS do 31. marca 2006, - so zreteľom na dohodu medzi Čadom a Sudánom podpísanú 8. februára 2006 v Tripolise následne potom, ako došlo k napätiu vo vzťahoch medzi týmito krajinami, - so zreteľom na všetky príslušné uznesenia Bezpečnostnej rady OSN, najmä na uznesenie 1593 (2005) z 31. marca 2005 o situácii v Sudáne a správu Medzinárodnej vyšetrovacej komisie o Darfúre pre generálneho tajomníka OSN, v súlade s uznesením Bezpečnostnej rady 1564 (2004), - so zreteľom na akčný plán pre Darfúr dohodnutý medzi OSN a sudánskou vládou 5. augusta 2004, - so zreteľom na správu OSN o situácii v Sudáne z 26. apríla 2005, - so zreteľom na dohodu podpísanú v roku 1999 medzi Čadom a Svetovou bankou o programe pre spravovanie príjmov z ropy, - so zreteľom na Africkú chartu ľudských práv a práv národov, - so zreteľom na čadský zákon č. 001/PR/99 z 11. januára 1999 o spravovaní príjmov z ropy, - so zreteľom na správu Výboru pre rozvoj a spoluprácu z 22. februára 2001 o projekte výstavby ropovodu Čad – Kamerun, spolu so súhrnnou správou o návšteve delegácie v Čade a v Kamerune od 23. do 30. marca 2000, - so zreteľom na článok 91 a článok 90 ods. 4 rokovacieho poriadku, A. keďže prezidentské voľby v Čade sa majú uskutočniť v máji alebo v júni 2006, B. keďže parlamentné voľby naplánované na apríl – máj 2006 boli odložené, C. so zreteľom na skutočnosť, že Čadské národné zhromaždenie schválilo novelu vyššie uvedeného zákona o spravovaní príjmov z ropy, D. so zreteľom na záväzok Svetovej banky voči Čadu bojovať proti chudobe, položiť základy trvalo udržateľného rastu a ponúknuť možnosť zlepšiť perspektívy rozvoja, E. keďže čadská vláda chce rozšíriť používanie 10 % prostriedkov určených pre budúce generácie na územnú správu a bezpečnosť a keďže Svetová banka následne zablokovala vyplácanie prostriedkov vo výške 124 miliónov dolárov, ktoré Čadu určilo Medzinárodné združenie pre rozvoj (IDA) na financovanie ôsmich prebiehajúcich projektov v celkovej výške 297 miliónov dolárov, F. keďže čadská vláda zareagovala na rozhodnutie Svetovej banky podpísaním dohôd s Čínou a Thajskom o využívaní svojich ďalších ložísk ropy, G. keďže Čad je jednou z najchudobnejších krajín sveta a iba 27 % obyvateľstva má prístup k pitnej vode, H. keďže Čad má bohaté zdroje v oblasti poľnohospodárstva, chovu dobytka a rybolovu, najmä však nerastné bohatstvo a zdroje ropy, čo je predmetom záujmu viacerých štátov a nadnárodných spoločností, I. zdôrazňuje, že životné podmienky sú mimoriadne náročné z dôvodu dôsledkov vojny, sucha a hladu a že inštitúcie a infraštruktúra v krajine boli vážne narušené, J. keďže približne 80 % obyvateľov Čadu nevie čítať a písať, trpí všetkými formami nedostatku potravín kvôli klimatickým podmienkam, dehydratáciou a epidémiám, K. so zreteľom na obmedzenia slobody prejavu, dôkazom ktorých je dvojnásobné zrušenie Rádia FM Liberté ministerstvom vnútra, L. znepokojený hrozbami namierenými proti združeniam ľudských práv v Čade, M. so zreteľom na to, že roľníkom v ropných oblastiach bola bez náhrady zhabaná pôda, N. znepokojený rôznymi ozbrojenými výpadmi na východnej hranici Čadu, kde je Sudán obvinený z ozbrojovania a financovania povstalcov a následne častými násilnými zrážkami medzi Čadom a Sudánom, O. keďže sudánska vláda, ozbrojené skupiny "Djandjaweeds" a povstalecké skupiny sú predmetom vyšetrovania, ktoré začal 6. júna 2005 Medzinárodný trestný súd pre zločiny spáchané pri porušovaní medzinárodného práva v Darfúre, P. znepokojený závermi pána Juana Mendeza, mimoriadneho poradcu Generálneho tajomníka OSN pre otázky prevencie genocídy z 11. decembra 2005, podľa ktorého sú misie UNMIS a AMIS v Sudáne skutočným neúspechom, keďže porušovanie ľudských práv sa nezmiernilo, ale práve naopak, zhoršilo, Q. keďže kríza v Darfúre je rozhodujúcou skúškou pre Mierovú a bezpečnostnú radu Africkej únie, R. keďže členovia Africkej únie nemajú k dispozícii ani dostatočné ľudské, materiálne a finančné zdroje, ani potrebné právomoci, aby mohli čeliť takejto situácii na takom rozsiahlom území, S. keďže AMIS, posilnená na obdobie od 1. júla 2005 do 30. júna 2006, potrebuje finančné prostriedky vo výške 252,4 miliónov USD, čo predstavuje 54 % celkového rozpočtu a keďže suma pridelená do 31. októbra 2005 bola len 65,4 miliónov USD, teda štvrtina celkovej potrebnej sumy, T. keďže prostriedky, ktoré boli do dnešného dňa pridelené pre posilnenú AMIS, sú takmer vyčerpané a finančné obmedzenie je také, že Africká únia musela znížiť príspevky vyplácané vojenským pozorovateľom, U. keďže dodatočná suma 4,6 miliónov USD je potrebná na pokrytie ostatných rozpočtových položiek a na podporu misie až do 31. marca 2006, V. keďže Bezpečnostná rada OSN vyzvala 3. februára 2006 na vypracovanie plánov na nahradenie vojenských jednotiek Africkej únii v Darfúre jednotkami OSN, W. keďže nahradenie vojenskej sily Africkej únie operáciou OSN v Darfúre je teraz nevyhnutné, tak isto ako rozmiestnenie omnoho početnejších síl, schopných predchádzať útokom proti civilnému obyvateľstvu a odzbrojiť skupiny "Djandjaweeds", X. znepokojený narastajúcim počtom útokov proti čadským dedinám a proti táborom humanitárnych pracovníkov v západnom Darfúre, čím sa tento región stáva mimoriadne nebezpečným pre medzinárodné humanitárne združenia, keďže niektoré z nich v súčasnosti pôsobia v pohraničnej oblasti, Y. keďže konflikt v Darfúre, ktorý ešte neskončil, má za následok tisícky mŕtvych, okolo 1,65 miliónov vysídlencov a 200000 utečencov do Čadu a keďže celkový počet osôb postihnutých týmto konfliktom je približne 2,5 milióna, Z. keďže väčšina osôb vysídlených do Čadu stratila veľkú časť svojej úrody následne po útokoch a žije v provizórnych útulkoch a keďže je tu riziko, že z dôvodu vyčerpania zásob nastane vážny nedostatok potravín, AA. so zreteľom na zhoršenie situácie v oblasti ľudských práv v krajine, čoho dôkazom sú trvajúce násilné činy, obmedzenie slobody prejavu, mimosúdne popravy bezpečnostnými silami a chudoba a zlé zaobchádzanie, ktorými trpia najmä ženy a deti, AB. keďže 24. januára 2005 rozhodla Africká únia zriadiť skupinu právnych expertov na preskúmanie "dostupných možností" ako postaviť pred súd p. Hissèneho Habrého, bývalého čadského diktátora, ktorý sa ukrýva v Senegale od roku 1990, 1. vyjadruje hlboké znepokojenie nad celkovou situáciu v Čade, najmä pokiaľ ide o ľudské práva; 2. so znepokojením pripomína, že civilné obyvateľstvo, už teraz trpiace suchom a hladom, nemá žiadne výhody zo zákona č. 001/PR/99 a z miliárd dolárov získaných z predaja ropy a zdôrazňuje, že z ropného bohatstva Čadu musia mať prospech v prvom rade jeho občania; 3. odsudzuje skutočnosť, že 10 % ziskov z ropy bolo vyňatých z fondu pre budúce generácie a následne pridelených na zoznam "prioritných oblastí", medzi ktoré teraz patria aj vojenské náklady; 4. žiada čadskú vládu, aby predložila jasný a transparentný prehľad o použití príjmov z predaja ropy; 5. žiada čadskú vládu, aby príjmy z predaja ropy použila na rozvoj, najmä na zásobovanie pitnou vodou, zdravie, školstvo a na organizáciu volieb; 6. žiada čadskú vládu, aby vypracovala ročný rozvojový plán krajiny a zverejnila ho; 7. berie na vedomie skutočnosť, že čadská vláda je v zásade pripravená vziať do úvahy názory medzinárodného spoločenstva, zdôrazňuje však potrebu hlbšieho dialógu a otvorenejšieho prístupu; 8. víta zriadenie ministerstva pre ľudské práva v Čade, žiada jeho vedúcich pracovníkov o spoluprácu s občianskou spoločnosťou a o vykonávanie národného akčného programu pokiaľ ide o politiku ľudských práv, vyzýva Komisiu, aby tento proces dôkladne sledovala; 9. vyzýva Radu, Komisiu a členské štáty, aby vytvorili nátlak na čadskú vládu s cieľom posilniť právny štát a ukončiť beztrestnosť a porušovanie ľudských práv páchané najmä voči odporcom návrhu novely zákona č. 001/PR/99; 10. žiada čadskú vládu, aby ukončila násilné verbovanie mladých vojakov do vládnej armády; 11. obáva sa násilných aktov bezpečnostných síl a ozbrojených skupín voči obyvateľstvu a príslušníkom opozície; nalieha na bezpečnostné sily a armádu, aby sa zdržali akéhokoľvek zlého zaobchádzania s civilným obyvateľstvom a zamedzili činnosti ozbrojených skupín; 12. žiada AMIS, aby pristúpila k okamžitým zmenám vedúcim k zlepšeniu ochrany civilného obyvateľstva a dokázala, že je schopná chrániť civilné obyvateľstvo v Darfúre; 13. vyzýva Radu, Komisiu, členské štáty, OSN a Africkú úniu, aby vyvinuli všetok potrebný nátlak na sudánsku vládu s cieľom ukončiť ohrozovanie účinnosti operácií AMIS; 14. naliehavo žiada Radu, Komisiu, členské štáty, OSN a Africkú úniu, aby poskytli AMIS, oslabenej vážnymi finančnými problémami, problémami so zásobovaním a inými ťažkosťami, omnoho väčšie finančné, materiálne a vojenské zdroje; 15. odsudzuje útoky skupín "Djandjaweeds" od polovice decembra 2005, ktoré mohli v niektorých prípadoch pôsobiť s podporou sudánskej vlády, najmä s pomocou bojových helikoptér proti 40 zo 85 dedín čadského regiónu Borota na juh od mesta André, následkom čoho bolo opustenie týchto dedín ich obyvateľmi, ktorí sú dnes bez strechy nad hlavou; 16. víta dohodu, ktorú uzavreli Čad a Sudán 8. februára 2006 v Tripolise a vyzýva oba štáty, aby plne rešpektovali prijaté záväzky; 17. vyzýva vlády Čadu a Sudánu, aby prísnejšie kontrolovali obchod s ľahkými zbraňami a so zbraňami malého kalibru v regióne; 18. zdôrazňuje závažnosť problému nášľapných mín a nevybuchnutej munície na juhu Sudánu, vyzýva Radu, Komisiu, vlády Čadu a Sudánu, OSN a ďalších aktérov, aby bez meškania pristúpili k vyčisteniu zamínovaných oblastí, začali pomáhať obetiam a vzdelávať obyvateľstvo vystavené rizikám s cieľom uvoľniť cesty a umožniť vysídlencom a utečencom návrat do ich domovov; 19. naliehavo vyzýva čadskú vládu, aby rešpektovala demokratickú diskusiu o situácii v krajine a o projekte na ťažbu ropy v regióne Doba; 20. žiada čadskú vládu, aby čo najskôr stanovila oficiálny termín budúcich volieb, nielen prezidentských, ale aj parlamentných, v súlade s jej ústavnými povinnosťami a zabezpečila nestrannosť nezávislého ústredného volebného výboru; 21. je presvedčený o tom, že volebný proces nemôže byť účinný a transparentný v situácii, keď je ohrozená najzákladnejšia sloboda prejavu; 22. žiada, v prípade, že budú splnené potrebné podmienky, aby EÚ vyslala misiu volebných pozorovateľov do Čadu s cieľom sledovať a podporovať hladký volieb; 23. naliehavo žiada čadskú vládu, vzhľadom na správu Transparency International z 18. októbra 2005, podľa ktorej je Čad jednou z najmenej transparentných krajín, pokiaľ ide o financie, aby bojovala a čo najskôr odstránila korupciu a aby konala transparentne pokiaľ ide o štátne výdavky; 24. nabáda vládu, aby viedla informačné kampane týkajúce sa volieb a podporovala hladký priebeh volebnej kampane mierovým a demokratickým spôsobom; 25. dôrazne žiada podporovať podstatný a naliehavý hospodársky a sociálny pokrok, najmä v oblastiach vzdelávania a odbornej prípravy, zdravia a sociálneho zabezpečenia; 26. vyjadruje želanie, aby bol tento pokrok sprevádzaný aj pokrokom v oblastiach upevňovania demokracie, právneho štátu a ľudských práv, najmä slobody prejavu, slobody združovania a nezávislosti tlače; 27. žiada čadskú vládu, aby vytvorila vhodné podmienky na dosiahnutie Rozvojových cieľov milénia OSN; 28. žiada čadskú vládu, aby ukončila podrobovanie a vylučovanie žien a zneužívanie detskej práce, a najmä verbovanie mladých vojakov; 29. domnieva sa, že dodržiavanie ľudských práv a politického pluralizmu sú nevyhnutnými podmienkami na to, aby mohlo obyvateľstvo brániť svoje legitímne záujmy, zapojiť sa do prijímania rozhodnutí a napokon bojovať proti chudobe; 30. vyzýva Radu, Komisiu a medzinárodné spoločenstvo, aby pokračovali vo svojej humanitárnej a rozvojovej pomoci utečencom zo Sudánu a obyvateľom Čadu a aby naďalej zbližovali občanov Sudánu a Čadu ako mierových partnerov; 31. vyzýva všetky ropné spoločnosti, aby sa naplno pridali k iniciatíve za transparentnosť ťažobného priemyslu a k medzinárodným zásadám v oblasti dobrovoľnej bezpečnosti; vyzýva Komisiu, aby sledovala tento proces v rámci svojich politík týkajúcich sa sociálnej zodpovednosti podnikov; 32. žiada, aby bol p. Hissène Habré, bývalý čadský diktátor, ktorý sa ukrýva v Senegale od roku 1990, konečne súdený v Afrike alebo aby bol vydaný a súdený v Belgicku s cieľom začať spravodlivý a nestranný proces podľa medzinárodného Dohovoru OSN proti mučeniu a inému krutému, neľudskému alebo ponižujúcemu zaobchádzaniu alebo trestaniu; 33. žiada Africkú úniu o dodržiavanie jej povinností v rámci procesu s p. Hissène Habrém, aby sa tak vyhla kritike medzinárodného spoločenstva; 34. žiada Komisiu, aby začala štruktúrovaný politický dialóg v zmysle článku 8 Dohody z Cotonou a aby informovala Výbor pre rozvoj o ďalšom postupe a výsledkoch tohto dialógu; 35. poveruje svojho predsedu, aby toto uznesenie postúpil Rade, Komisii, vládam členských štátov, Rade ministrov AKT-EÚ, prezidentom, vládam a parlamentom Čadu a Sudánu, Svetovej banke a mimovládnej organizácii "Čadské združenie na podporu a ochranu ľudských práv" (ATPDH). [1] Ú. v. EÚ C 272, 3.11.2005, s. 43. [2] Ú. v. EÚ C 140 E, 9.6.2005, s. 153. [3] Prijaté texty, P6_TA(2005)0178. [4] Ú. v. ES C 53 E, 28.2.2002, s. 404. [5] Ú. v. ES C 304, 24.10.2000, s. 211. [6] Ú. v. ES C 210, 6.7.1998, s. 210. --------------------------------------------------